**7 Latvijas valstiskuma veidošanās ceļi**

**KULTŪRAS MANTOJUMA ATTĪSTĪBAS KORIDORI/CEĻI**

1. **Brīvības ceļš**

Vēsturiski saistīts ar Latvijas Brīvības cīņām. 1918.gada 19.novembrī, dienu pēc Latvijas Republikas neatkarības proklamēšanas, izveidoja Ministru prezidenta K.Ulmaņa Pagaidu valdību, tomēr praktiski visā Latvijā vēl saimniekoja vācu okupācijas pārvalde. 2.decembrī sākās Padomju Krievijas karaspēka iebrukums un Pagaidu valdība līdz ar Latviešu atsevišķo bataljonu (Kalpaka bataljons) atkāpās uz Liepāju. 1919.gada 24.janvārī sākās pretuzbrukums lieliniekiem, kas līdz ar 29.janvāra kauju pie Skrundas uzskatāms par Latvijas atbrīvošanas sākumu. Martā tika izcīnītas vairākas nozīmīgas kaujas gan pie Airītēm, gan Beteru mājām. Neskatoties uz militāriem panākumiem, 16.aprīlī Liepāja sākās ģenerāļa R. fon der Golca organizēts valsts apvērsums, Ulmaņa Pagaidu valdība patvērās uz kuģa „Saratov”. Cīņām frontē turpinoties, 23.maijā Latviešu atsevišķā brigāde iegāja Rīgā un 8.jūnijā šeit ar kuģi atgriezās arī Pagaidu valdība.

Spriežot pēc vēstures avotiem, ceļu Rīga – Jelgava –Dobele – Saldus – Skrunda – Durbe – Grobiņa – Liepāja var izsekot jau 13.-15.gs., ko apliecina arī tā tuvumā esošo vēsturisko apdzīvoto vietu izveides pirmsākumi. Atsevišķi tā posmi (Grobiņas apkārtne) bijuši nozīmīgas kuršu un skandināvu kultūru saskarsmes teritorijas jau kopš 6.gs., ko apliecina gan arheoloģiskie atradumi, gan vēlākie rakstītie avoti.

***Atsevišķu tūrisma objektu piemēri:*** *Latviešu strēlnieku cīņu vietas, Ziemassvētku kauju piemiņas parks ar Mangaļu māju vēsturisko ekspozīciju, Jelgavas vēsturiskais centrs ar Sv. Trīsvienības luterāņu baznīcu, Academia Petrina un Jelgavas pili, K. Ulmaņa muzejs „Pikšas”, Dobeles viduslaiku pils drupas, Saldus vēsturiskais centrs un J. Rozentāla memoriālās vietas, Skrundas muiža, O. Kalpaka memoriāls „ Airītes”, Grobiņas viduslaiku objektu komplekss un skandināvu kapi, Liepājas fortifikāciju sistēma un Karosta, Liepājas vēsturiskais centrs u.c.*

1. **Daugavas ceļš**

Daugava kā svarīgākais Latvijas tranzītceļš izmantots jau sākot ar pirmo iedzīvotāju apmešanos Latvijas teritorijā. Tas uzplauka vikingu laikā, kad Daugava bija atzars „ceļam no varjagiem un grieķiem”, bet 12.-14.gs. bijis arī vāciešu un krievu savstarpējo cīņu objekts, jo bija galvenais ūdensceļš, par kuru piegādāja Rietumeiropā vispieprasītākās preces, piemēram, vasku un zvērādas. Daugavas ūdensceļa un Rīgas nozīme visas Eiropas kontekstā pieauga 15.-16.gs., līdz to negatīvi ietekmēja Livonijas karš (1558 -1583), kam sekoja Polijas – Zviedrijas karš (1600 – 1629), kad savukārt pieauga upes militāri stratēģiskā nozīme, tomēr arī tirdzniecības sakariem Daugava aktīvi tika izmantota līdz pat Pirmajam pasaules karam. „Daugavas telpa ir latviešu nācijas dzīvības avots, ne tikai materiālo, bet arī garīgo vērtību krātuve. Tās krastos ar vietējām saknēm sasaistījušās tuvāku un tālāku kultūru ietekmes.” (*citāts no A.Zarāna un A.Vītola sastādītās grāmatas „Daugava” –R: 2008., 15.lpp.).*

***Atsevišķu tūrisma objektu piemēri:*** *Daugavgrīvas cietoksnis, „zaļā Pārdaugava”, Doles sala ar Daugavas muzeju (plostnieki, zvejnieki), Rumbulas memoriāls, Salaspils un ar lībiešiem saistītās vietas, pirmā Latvijas mūra baznīca, Nāves sala – strēlnieku cīņu vietas, Daugavas pilskalni (Daugmales, Kraukļu kalni, Jersikas u.c.), vēsturiskais Ogres kūrorts, Daugavas spēkstaciju muzejs, Skrīveri – A. Upīša novads, novadpētniecības muzejs „Kalnziedi”, Kokneses pilsdrupas, Pļaviņu plostnieku tradīcijas un Vikingu kuģis, Krustpils pils, mūsdienu Daugavas pārceltuves, Daugavpils cietoksnis, Daugavpils skrošu fabrika, Latgales podnieki, dabas parks „Daugavas loki”, Slutišķu sādža, zirgu sēta „Klajumi”, Krāslavas katoļu baznīca, Piedrujas tradīcijas.*

1. **Baltijas ceļš**

Jaunāko laiku vēsturē ievērojams ar 1989.gada 23.augustā, Molotova – Rībentropa pakta noslēgšanas 60. gadadienā Igaunijā, Latvijā un Lietuvā organizēto protesta akciju pret padomju okupāciju. Pēc rakstītiem vēstures avotiem spriežot, ceļš no Lietuvas caur Bausku – Rīgu – Siguldu – Cēsīm – Valmieru – Burtniekiem – Rūjienu un tālāk uz Igauniju izmantots jau kopš 14.-15.gs.

***Atsevišķu tūrisma objektu piemēri:*** *Mežotnes pilskalns, Rundāles un Mežotnes pilis, Bauskas viduslaiku pils komplekss, Bauskas vēsturiskais centrs, V. Plūdoņa memoriālās mājas, Baltezera sūkņu stacija, Siguldas vēsturiskais kūrorts, Turaidas muzejrezervāts, Līgatnes papīrfabrikas industriālais mantojums, Vienkoču parks, Āraišu muzejrezervāts, Cēsu viduslaiku vēsturiskais centrs ar pilsdrupām, Sv. Jāņa luterāņu baznīcu, E. Veidenbauma memoriālās mājas, Valmieras Sv. Sīmaņa luterāņu baznīca un bijušie viduslaiku nocietinājumi, Dāliņa stadions, Rūjienas pieminekļi, Ķoņu dzirnavas u.c.*

1. **Līvu ceļš**

Tā nosaukums veltīts Latvijas pamatiedzīvotājiem līviem (lībiešiem), kas senatnē dzīvoja gan Ziemeļkurzemē, gan Vidzemē (Daugavas lejtecē, Gaujas baseinā un Rīgas jūras līča piekrastē). Droši kopš 16.gs., bet iespējams jau agrāk, izmantots zemes ceļš Ventspils – Dundaga- Roja – Bērzciems – Engure – Ragaciems – Kauguri – Rīga – Carnikava – Skulte – Liepupe – Salacgrīva.

***Atsevišķu tūrisma objektu piemēri:****: Venstspils Livonijas ordeņa pils, piekrastes bākas (Užavas, Ovišu, Šlīteres, Mērsraga, Daugavgrīvas), „Lībiešu krasts”, vecie lībiešu ciemi, Sīkraga un Košraga apbūve, Kolkasrags ar atsauci uz vēsturisko Mērvalas akmeni Zviedrijā, Somu jēgeru kauju vietas, Ķemeru vēsturiskais kūrorts, Jūrmalas koka apbūve, Daugavgrīva, Carnikavas nēģu ķeršanas tradīcijas, Vidzemes piekrastes burinieku būvēšanas vietas, Liepupes un Duntes muižas, Salacgrīvas nēģu tači un piekrastes zvejas tradīcijas, Kr. Valdemāra muzejs Ainažos.*

1. **Jēkaba ceļš**

Tā nosaukums veltīts pazīstamākajam no Kurzemes hercogiem – Jēkabam (1610 Kuldīgā – 1681 Jelgavā), kura valdīšanas laiks izcēlās ar rosīgu saimniecisko politiku, veidojot manufaktūras, izveidojot nozīmīgu floti, kas bija spējīga uzturēt regulārus tirdzniecības sakarus ne tikai ar Rietumeiropas un Skandināvijas valstīm, bet doties arī uz kolonijām Gambijā un Tobago. Zemes ceļš no Sakasgrīvas caur Alsungu uz Kuldīgu un tālāk Sabili – Kandavu – Tukumu – Lesteni – Džūksti – Dobeli līdz Jelgavai izveidojies kopš 14.-15.gs., bet īpaši aktīvi tika izmantots tieši Kurzemes hercogistes laikā.

***Atsevišķu tūrisma objektu piemēri:*** *Atsevišķu objektu piemēri: Pāvilostas novadpētniecības muzejs, Fēliksbergas jūrskolas piemiņas vieta, Suitu novads, Alsungas ordeņa pils, muzejs un vietējās amatniecības tradīcijas, Ēdoles pils, bijušais šaursliežu dzelzceļš, Kuldīgas vēsturiskais centrs, Rātsnams, vieta, kur lido zivis – Ventas rumba, Sabiles Vīna kalns un luterāņu baznīca ar vecāko zvanu un Pedvāles laikmetīgās mākslas brīvdabas muzejs, Kandavas vecpilsēta ar bruģētām ielām un vecāko laukakmeņu tiltu Latvijā, Šlokenbekas muižas apbūve, „Kurzemes katla” cīņu un apbedījumu vietas, Jelgavas vēsturiskais centrs.*

1. **Gaismas ceļš**

14.-15.gs. eksistēja ceļš Bērzaune – Cesvaine – Alūksne; kopš 17.gs. Koknese – Bērzaune – Cesvaine – Tirza – Lejasciems – Alūksne, mazāk svarīgs ceļš veda arī no Cesvaines uz Alūksni caur Gulbeni. Gaismas ceļš simbolizē vietu, kur kultūra, zinātne un politika ieguvušas jaunu, būtisku nozīmi – Bībeles tulkojums, skolu izveidošana, brāļu draudzes un hernhūtieši, industriālie objekti, latviešu kultūras, zinātnes un sabiedrisko darbinieku dzīves vietas, kopīgās Brīvības cīņas ar igauņiem.

***Atsevišķu tūrisma objektu piemēri:****: Vēsturiskie krogi ceļu malās, Madonas novadpētniecības muzejs, Cesvaines pils komplekss ar parku, Druvienas vecā skola (J. Poruka vietas), Vecpiebalgas kultūrtelpa ar rakstnieku brāļu Kaudzīšu, K. Skalbes, A. Austriņa u.c. dzīves un darba vietām, amatnieku sēta „Vēverciems”, Vecgulbenes muižas komplekss, Ates ūdensdzirnavas, šaursliežu dzelzceļa līnija „Gulbene – Alūksne” ar staciju ēkām un ritošo sastāvu, Alūksnes viduslaiku pils komplekss, parks, Tempļa kalns u.c.*

1. **Māras ceļš**

Tā nosaukums veltīts vienai no populārākajām latviešu dievībām – Mārai, kuras tēls veidojies, saplūstot kristietības priekšstatiem par Jēzus māti Jaunavu Mariju ar latviešu mitoloģiskajām dievībām. Īpaši populāra Māra (Svētā Jaunava Marija) bija katolicisma centrā – Latgalē, kura kopš 19.gs. nereti tika dēvēta arī par „Māras zemi” („Terra Mariana”); 1939.gada 8.septembrī Rēzeknē atklāto Brīvības cīņu pieminekli ne velti nosauca par Latgales Māru. Vēsturiski ceļš no Ludzas caur Rēzekni un Daugavpili tālāk uz Lietuvu pazīstams kopš 14.-15.gs.

***Atsevišķu tūrisma objektu piemēri:****: Eversmuiža, Latgales ainava ar krucifiksiem un citām sakrālās mākslas objektiem, Ludzas vēsturiskais centrs ar dažādu konfesiju dievnamiem, pilskalnu, amatniecības (podniecība u.c.) tradīcijām, „Latgales Māra”, Rēzeknes vēsturiskais centrs ar dievnamiem, mūsdienu arhitektūras būves („Gors”, „Zeimuļš”), Rāznas nacionālais parks ar zirgkopības tradīcijām un melnās keramikas meistariem, Mākoņkalns ar Volkenbergas pilsdrupām un Lielais Liepu kalns, Aglonas bazilika un sakrālās tradīcijas, Preiļu muiža, Raiņa memoriālās vietas u.c.*

VALSTS KULTŪRAS PIEMINEKĻU AIZSARDZĪBAS INSPEKCIJA, 04.09.2014., LLTA “Lauku ceļotājs” papildināts, 2016.